b'\n_START_ARTICLE_\nGlaukos (Hippolokhoksen poika)\n_START_PARAGRAPH_\nGlaukos (muinaiskreikaksi \xce\x93\xce\xbb\xce\xb1\xe1\xbf\xa6\xce\xba\xce\xbf\xcf\x82) oli kreikkalaisessa mytologiassa Hippolokhoksen poika ja Bellerofonin pojanpoika. H\xc3\xa4n toimi kapteenina Lyykian armeijassa h\xc3\xa4nen hyv\xc3\xa4n yst\xc3\xa4v\xc3\xa4ns\xc3\xa4 ja serkkunsa Sarpedonin komennossa. Troijan sodassa lyykialaiset taistelivat Troijan puolella, ja Glaukos oli taistelussa tunnettu urheudestaan._NEWLINE_Glaukos kohtasi taistelukent\xc3\xa4ll\xc3\xa4 Diomedeen kasvokkain. Diomedeen haasteeseen h\xc3\xa4n vastasi, ett\xc3\xa4 Bellerofonin pojanpoikana h\xc3\xa4n taistelisi ket\xc3\xa4 tahansa vastaan. Kuultuaan t\xc3\xa4m\xc3\xa4 Diomedes iski keih\xc3\xa4\xc3\xa4ns\xc3\xa4 maahan ja kertoi isois\xc3\xa4ns\xc3\xa4 Oineuksen olleen Bellerofonin l\xc3\xa4heinen yst\xc3\xa4v\xc3\xa4 ja julisti, ett\xc3\xa4 vaikka he ovatkin eri puolilla, heid\xc3\xa4n tulisi jatkaa yst\xc3\xa4vyyssuhdetta. Yst\xc3\xa4vyytens\xc3\xa4 merkiksi Diomedes antoi pronssisen haarniskansa Glaukokselle ja Glaukos oman kultaisen sotisopansa Diomedeelle._NEWLINE_Troijalaisten hy\xc3\xb6k\xc3\xa4tess\xc3\xa4 kreikkalaisten muurin kimppuun Glaukos oli Sarpedonin ja Asteropaioksen joukoissa. Heid\xc3\xa4n ryhm\xc3\xa4ns\xc3\xa4 taisteli urhoollisesti mahdollistaen Hektorin murtautua muurin l\xc3\xa4pi. Hy\xc3\xb6kk\xc3\xa4yksen aikana Teukros haavoitti Glaukosta nuolella, ja t\xc3\xa4m\xc3\xa4 joutui vet\xc3\xa4ytym\xc3\xa4\xc3\xa4n taistelusta. My\xc3\xb6hemmin, n\xc3\xa4hty\xc3\xa4\xc3\xa4n Sarpedonin kuolettavasti haavoittuneena, Glaukos rukoili Apollonia auttamaan h\xc3\xa4nt\xc3\xa4 pelastamaan kuolevan yst\xc3\xa4v\xc3\xa4ns\xc3\xa4 ruumis. Apollon paransikin h\xc3\xa4nen haavansa, ja Glaukos kokosi troijalaiset Sarpedonin ruumiin ymp\xc3\xa4rille, kunnes jumalat kantoivat sen pois._NEWLINE_My\xc3\xb6hemmin sodassa, kun taistelut Akhilleuksen ruumiista k\xc3\xa4ynnistyiv\xc3\xa4t, Aias tappoi Glaukoksen. Aineias pelasti h\xc3\xa4nen ruumiinsa ja antoi sen sureville yst\xc3\xa4ville kuljetettavaksi Iliumin linnoitukseen.'